Peter Skaarup er nu officielt medlem af Inger Støjbergs parti Danmarksdemokraterne. Det bekræfter DF-afhopperen på sin Facebook-side. Dermed er partiet nu repræsenteret på Christiansborg. - Det er i høj grad et parti, der skal søge indflydelse. Derfor er det vigtigt, at vi allerede nu er på Christiansborg. Og den helt rigtige til det er Peter Skaarup, siger Inger Støjberg i en video, som Peter Skaarup har delt på sin Facebook-side. Inger Støjbergs parti fik de nødvendige 20.182 vælgererklæringer på under et døgn i maj, og dermed blev partiet opstillingsberettiget. Ved seneste megafonmåling var partiet det fjerdestørste i Danmark. I samme måling røg Peter Skaarups gamle parti Dansk Folkeparti under spærregrænsen for første gang i partiets 27-årige historie. - Fra i dag af er Peter Skaarup Danmarksdemokraterne på Christiansborg, og så må vi se, hvad fremtiden bringer, lyder det fra Inger Støjberg i videoen. Forlod Dansk Folkeparti Peter Skaarup forlod Dansk Folkeparti 24. juni midt i en turbulent periode, hvor flere andre markante folketingsmedlemmer forlod partiet. Peter Skaarup har været med i Dansk Folkeparti helt fra partiet blev stiftet i 1995. I alt 11 folketingsmedlemmer har forladt partiet i denne valgperiode. Dermed er der kun fem tilbage. Inger Støjbergs parti Danmarksdemokraterne har stor opbakning i Nordjylland: Vil føre partiet i en snusfornuftig retning Peter Skaarup er glad for at repræsentere Danmarksdemokraterne i Folketinget. Han siger i videoen fra partiet, at han vil arbejde på, at Danmarksdemokraterne får indflydelse i en snusfornuftig retning. - Så danskerne kan se, at Danmarksdemokraterne er kommet på Christiansborg. Peter Skaarup er det eneste Folketingsmedlem, der repræsenterer Støjbergs parti. Partistifteren Inger Støjberg røg selv ud af Folketinget i december efter sin rolle i sagen om ulovlig adskillelse af unge asylpar, hvor hun blev idømt 60 dages fængsel i Rigsretten.

Referat:
Nordjyske Inger Støjbergs parti Danmarksdemokraterne er nu repræsenteret på Christiansborg.